 धर्म शब्द बोलदे-सुनदे गै साढ़े सामनै हिन्दू-धर्म, बुद्ध-धर्म, पारसी-धर्म, इस्लाम-धर्म, इसाई-धर्म—अर्थात् धर्में दी इक लम्मी रीङ फिल्मी मूरतें आंगर चलदी सेही हुंदी ऐ।  ते जिसलै अस इनें धर्में दे मन्नने आलें दे इतहास पढ़ने-सुनने आं, तां इंयां सेही हुन्दा ऐ, जे धर्म नां दी आस्था ने मनुक्खें गी किट्‌ठा घट्ट कीता ऐ ते लड़ाया मता ऐ।  रचना पासै घट्ट प्रेरेआ ते, दूएं दे धर्में कन्नै सरबन्ध रक्खने आली कीमती-थमां-कीमती बरास्तें गी बरबाद करने दी प्रेरणा मती दित्ती ऐ।  एह् गल्ल बी लोक मन्नदे न, जे सबनें धर्में दे बुनियादी आदर्शें च इन्ना बरोधा नेईं जिन्ना उसदे कर्मकांडें च लभदा ऐ।  पर, फ्ही बी इस गल्लै थमां इन्कार करना कठन ऐ, जे आम मज़हबी आदमी, उनें सांझें आदर्शें गी, वक्ती मसह्‌सत समझियै भाएं थोड़े चिरै आस्तै मन्नी बी लै, पर छाप ओदे मनै पर उस धर्मै कन्ने सरबन्ध रक्खने आले कट्टर कर्मकांड़ें दी गै हुन्दी ऐ, जिसी ओ कदें अपनी अकली दी कसौटी पर परखदा नेईं।  इस संसारै च कला ते साहित्य दे खेतरें च मनुक्खें जो-जो सराह्‌ने-जोग कम्म कीते न, उन्दे च धार्मिक प्रेरणा दा बी बड़ा हत्थ रेहा ऐ।  एह्‌दे कोला इन्कार नेईं कीता जाई सकदा।  पर, उस सम्पत्ति दा अस्सी-नब्बे प्रतिशत हिस्सा मनुक्खें इस प्रेरणा थमां दूर रेइयै रचेआ।  कला ते साहित्य दी रचना बारै धार्मिक ते धर्म-निरपेक्ष प्रेरणा दे इस अनुपात गी मरे केईं साथी, खुश्बा धर्म-निरपेक्ष प्रेरणा बारै पक्खपात गै मन्नन, पर इस गल्ला थमां कु’न इन्कार करी सकदा ऐ जे कला ते साहित्य दे अनमुल्ल भंडारें गी बरबाद करने दी मती सारी जिम्मेवारी इस्सै कट्टर ते बिसली धार्मक भावना पर औंदौं ऐ।  मेरा आखने दा मतलब एह् ऐ जे जिसलै अस जीवन दे उद्देशें च धर्मै दी चरचा करने आं-तां साढ़ा मतलब धर्मै दे इस संकीर्ण ते अन्धविश्वासै पर पर टिके दे रूपै कन्ने नेईं हुंदा। 